VARPAISJÄRVEN KUNTA			      PÖYTÄKIRJANOTE
  Kunnanhallitus			14.1.2008 § 7		13

 
  LAUSUNTO KÄRÄJÄOIKEUSVERKOSTON KEHITTÄMISESTÄ

  Khall. § 7	Oikeusministeriö pyytää 31.1.2008 mennessä kunnilta lausuntoa käräjäoikeusverkoston kehittämisestä. Ministeriön työryhmä on laatinut käräjäoikeusverkoston kehittämisestä työryhmämietinnön 2007:12, joka on lähetetty eri toimijoille lausunnon antamista varten. Työryhmä ehdottaa, että käräjäoikeuksia olisi tulevaisuudessa 25, nykyisen 54 käräjäoikeuden sijasta. Niistä 21:ssä olisi yli 100.000 asukasta. Työryhmä ehdottaa, että käräjäoikeuden toimipaikkoina olisivat 25 pääkansliaa, 5 sivukansliaa ja 30 istuntopaikkaa. 

		Työryhmä ehdottaa, että Kuopioon perustetaan pääkanslia ja Iisalmeen sivukanslia. Samalla tämä merkitsee sitä, että Iisalmen käräjäoikeuden pääkanslia lakkautetaan. Tavoitteena on myös lakkauttaa Nilsiän sivukanslia, joka on toiminut istuntopaikkana. Työryhmä toteaa, että Iisalmen käräjäoikeuden tuomiopiirissä Ylä-Savossa on noin 60.000 asukasta. Etäisyys Kuopioon on noin 85 kilometriä. Työryhmän mielestä nykyisen Iisalmen käräjäoikeuden asiakasmäärä on riittävä sille, että Iisalmessa säilyisi käräjäoikeuden sivukanslia.
		
		Liitteenä nro 3 on työryhmämietinnön tiivistelmä.

	Ehdotus	Varpaisjärven kunnanhallitus toteaa lausuntonaan Oikeusministeriölle, että Iisalmen käräjäoikeus tulee säilyttää itsenäisenä käräjäoikeutena. 

		Perustelunaan kunnanhallitus toteaa, että käräjäoikeudella on erinomaiset toimitilat ja käräjäoikeudessa käsitellään riittävästi asioita. Kunnanhallitus uskoo, että uudistuksen seurauksena sivukanslioita ei kehitetä riittävästi, koska painopiste on pääkanslioiden kehittämisessä. Sivukansliasta on myös pitkä matka Kuopion pääkansliaan, mikä osaltaan vaikeuttaa sivu- ja pääkanslian yhteistoimintaa. 

		Lisäksi kunnanhallitus toteaa, että Varpaisjärven kunta kuului aiemmin Nilsiän käräjäoikeuteen, mutta nykyisin Iisalmen käräjäoikeuteen. Kuntalaisten näkökulmasta ei ole hyvä asia se, että valtion julkiset palvelut menevät kuntalaisten ulottuvilta koko ajan entistä kauemmas. 

	Päätös	Päätösehdotus hyväksyttiin yksimielisesti.
		_____________

		Pöytäkirjanotteen oikeaksi todistaa,
		Varpaisjärvellä 15.1.2008 

		Terttu Ruotsalainen
		kunnansihteeri

		Tiedoksi:
1)	Oikeusministeriö
Oikeushallinto-osasto
PL 25, 00023 VALTIONEUVOSTO